Id-dlam fl-Eġittu Kbar huma l-ġudizzji tiegħek u tqal biex nifhmuhom; għalhekk żbaljaw dawk li ma qagħdux għat-tagħlim. Dawk in-nies bla liġi, li ħasbu li setgħu ijassru l-poplu qaddis, qabadhom id-dlam u rabathom lejl twil, maqfulin bħal ġo ħabs taħt is-soqfa ta' djarhom, barranija għall-providenza ta' dejjem. Waqt li ħasbu li dnubiethom mistura kienu se jibqgħu moħbija u minsija taħt faldrappa sewda, tħawdu u tferrxu, megħlubin minn biża' kbir, u mwerwrin minn dehriet tal-biża'. Lanqas l-irkejjen ta' djarhom fejn kienu, ma ħelsuhom mill-biża'; għax ħsejjes koroh kienu jħabbtu madwarhom u jwerwruhom, u kienu jidhrulhom fantażmi b'uċuħ li jwaħħxu. La l-qawwa tan-nar ma setgħet tagħti d-dawl, lanqas id-dija ħajja tal-kwiekeb ma setgħet iddawwal dak il-lejl tal-biża'. Kien jidhrilhom biss nar tal-biża' jaqbad waħdu; xħin kienu jarawh, imwerwrin kif kienu, kienu jistħajlu agħar minn xħin kienu ma jaraw xejn. Għax xejn ma sewa l-logħob tas-sengħa tas-sħarijiet, u ftaħir għerfhom waqqagħhom għad-daħk. Għax dawk li dehrilhom li setgħu jneħħu l-biża' u l-qtigħ il-qalb mill-morda, mardu huma stess b'biża' tad-daħk. Għalkemm ma kien hemm xejn tal-biża' li jwerwirhom meta ġew l-insetti u nstama' t-tisfir tas-sriep, indehxu u waqgħu bir-rogħda li qabdithom; Lanqas biss riedu jaraw l-arja li minnha ma setgħux jaħarbu. Għax il-ħażen, minnu nnifsu beżżiegħi, jixli u jikkundanna lilu nnifsu, u, taħt it-tingiż tal-kuxjenza, ikabbar aktar il-ħsara. Il-biża' jiġi meta wieħed jitlaq l-għajnuna ġejja mir-raġuni. U, aktar ma wieħed jaqta' qalbu minnu nnifsu, aktar jintrebaħ mill-biża' bla ma jaf mnejn ġej id-dwejjaq tiegħu. Hekk huma f'dak il-lejl bla setgħa, għax minn qiegħ l-art bla setgħa ġie fuqhom, waqt li kienu reqdin raqda waħda. Xi wħud twerwru minn dehriet tal-biża', oħrajn tmewtu minn qtigħ qalbhom; għax il-biża' ġie fuqhom għal għarrieda bla ħsieb ta' xejn. Hekk kull wieħed waqa' fejn kien, u ngħalaq f'ħabs bla qofol. Kien min kien, bidwi jew ragħaj, jew ħaddiem jaħdem fix-xagħri, inqabad u ma setax jaħrab mill-kundanna; għax ilkoll intrabtu b'ħabel wieħed, dak tad-dlam. It-tisfir tar-riħ, l-għana ferrieħi tal-għasfur qalb friegħi mifruxa, il-ħoss sod tal-ilma jgelgel, il-ħsejjes kbar ta' blat jitgerbeb, il-ġiri ta' bhejjem mexjin bla ma jidhru, l-għajjat ta' bhejjem l-aktar feroċi, id-diwi tal-ħsejjes ħiereġ mill-għerien tal-għoljiet - dan kollu qatilhom bil-biża'. Id-dinja kollha kienet imdawla b'dawl jiddi, u baqgħet taħdem bla tfixkil; fuq dawk biss infirex lejl tqil, xbieha tad-dlam li kien ġej fuqhom; u itqal mid-dlam kien il-piż tagħhom stess.